ΓΡΑΠΤΗ ΕΡΩΤΗΣΗ E-1612/98

υποβολή: Glyn Ford (PSE) προς την Επιτροπή

(25 Μαΐου 1998)

Θέμα: Ασφάλεια των τηλεφώνων

Γνωρίζει άραγε η Επιτροπή ότι οι κώδικες προστασίας των κινητών τηλεφώνων (GSM) έχουν "εξασθενήσει" διεθνώς προκειμένου να μπορέσουν κυβερνητικές υπηρεσίες να παρακολουθούν τις συνδιαλέξεις; Μολονότι η κλείδα κωδικοποίησης εξασφαλίζεται από ένα σύστημα 64 bit, δύο μεταπτυχιακοί φοιτητές διαπίστωσαν ότι τα τελευταία 10 ψηφία έχουν αντικατασταθεί με μηδενικά, καθιστώντας ευχερέστερη τη διάσπαση του κώδικα και επιτρέποντας, κατά συνέπεια, την "κλωνοποίηση", δηλαδή τη δυνατότητα πραγματοποίησης μη εγκεκριμένων συνδιαλέξεων από τη συσκευή και με χρέωση του αρχικού χρήστη.

Δεν φρονεί άραγε η Επιτροπή ότι, εάν αληθεύουν τα προαναφερθέντα, είναι λάθος να ενθαρρύνεται η ηλεκτρονική απάτη επιτρέποντας την ευχερή πρόσβαση στον ηλεκτρονικό κώδικα;

Σκοπεύει άραγε η Επιτροπή να ζητήσει από τις αρμόδιες εταιρείες να κάνουν χρήση όλων των δυνατοτήτων του συστήματος προκειμένου να αποτραπούν οι απάτες;

Απάντηση του κ. Bangemann εξ ονόματος της Επιτροπής

(1 η Ιουλίου 1998)

Η Επιτροπή είναι φυσικά ενήμερη επί των πρόσφατων πληροφοριών σχετικά με την εκ πρώτης όψεως ουσιαστική μείωση του λειτουργικού μήκους των κλειδιών κρυπτογράφησης για το παγκόσμιο σύστημα κινητών επικοινωνιών (GSM). Ακόμη και εάν τα δημοσιεύματα είναι αληθή, εξακολουθεί να παραμένει σημαντικό το έργο που πρέπει να καταβληθεί για την αποκρυπτογράφηση μηνύματος με το εν λόγω περιορισμένο μήκος κλειδιού κρυπτογράφησης. Δεν είναι επίσης σαφές κατά πόσον πρόκειται για διαφορά έναντι του αρχικού σχεδιασμού του συστήματος GSM. Εν πάσει περιπτώσει, σκοπός της κρυπτογράφησης στο πλαίσιο του συστήματος GSM είναι να εξασφαλίζεται το ιδιωτικό απόρρητο της ασύρματης ζεύξης και όχι το διατερματικό απόρρητο. Κατά συνέπεια, από τη στιγμή που το μήνυμα φθάνει στον σταθμό βάσης του φορέα εκμετάλλευσης αποκωδικοποιείται και επανέρχεται στην αρχική μορφή (εκτός εάν αναμεταδίδεται σε άλλη συσκευή GSM).

Θα αποτελούσε υπερβολή ο ισχυρισμός ότι το εν λόγω χαρακτηριστικό του συστήματος GSM αποτελεί ενθάρρυνση για ηλεκτρονική απάτη. Το κλειδί κρυπτογράφησης δεν έχει αφεθεί "απροστάτευτο", όπως για παράδειγμα όταν πρόκειται για σύστημα μεσεγγυητή κλειδιού. Το ζήτημα της "κλωνοποίησης" τερματικών δεν αφορά το θέμα της διατήρησης του ιδιωτικού απορρήτου. Η επαλήθευση της ταυτότητας των τερματικών δικτύου GSM αντιμετωπίζεται με διαφορετικό τεχνολογικό σύστημα, το οποίο, αντιθέτως από ότι συμβαίνει με το σύστημα κρυπτογράφησης μηνυμάτων, δεν υπάγεται σε πρότυπο αλλά επαφίεται στον εκάστοτε φορέα εκμετάλλευσης να λάβει τη σχετικά απόφαση. Κατά συνέπεια, χρησιμοποιούνται διεθνώς διαφορετικές τεχνικές λύσεις για την επαλήθευση της ταυτότητας.

Δεν έχουν περιέλθει σε γνώση της Επιτροπής οποιαδήποτε προβλήματα σχετικά με την τήρηση του ιδιωτικού απορρήτου ή την επαλήθευση της ταυτότητας που να αντιμετωπίζουν εν λειτουργία δίκτυα GSM. Οι πληροφορίες που έλαβε η Επιτροπή αφορούν εργαστηριακά πειράματα που δεν προσομοιάζουν προς τις πρακτικές συνθήκες των υπαρχόντων δικτύων.

Η συνομοσπονδία που έχει συνομολογήσει τη δήλωση προθέσεων και υποχρεώσεων για το GSM, στην οποία εκπροσωπούνται περίπου 250 φορείς εκμετάλλευσης κινητής τηλεφωνίας GSM από όλο τον κόσμο και που είναι αρμόδια για την πλήρη αξιοποίηση του δυναμικού του συστήματος GSM, αναμφισβήτητα θα αντιδράσει σΌαυτούς τους ισχυρισμούς κατά τον κατάλληλο τρόπο, εφόσον το θεωρήσει αναγκαίο. Η συνομοσπονδία αυτή διαθέτει μόνιμη γραμματεία η οποία παρέχει οποιεσδήποτε περαιτέρω πληροφορίες (Merrion Road, Dublin 4, Ireland, fax +353 1269 5958).